**ΤΕΛΙΚΟ – ΕΙΔΙΚΟ ΑΠΑΡΕΜΦΑΤΟ**

**Τελικό** απαρέμφατο λέγεται το απαρέμφατο που ισοδυναμεί με πρόταση επιθυμίας, μεταφράζεται με το **να** και δέχεται άρνηση **μη**, π.χ.

* Συμβουλεύω ὑμῖν **μὴ** παραδιδόναι (Αντ. Ρημ) τὰ ὅπλα. (= Σας συμβουλεύω **να** μην παραδίνετε τα όπλα.)
* Ἔστιν, ὦ βουλή, σῶσαί (Υποκ. Ρημ) με δικαίως (= Είναι δυνατό, βουλευτές, **να** με σώσετε δίκαια.)

**Ειδικό** απαρέμφατο λέγεται το απαρέμφατο που ισοδυναμεί με ειδική πρόταση, μεταφράζεται με το **ότι** και δέχεται άρνηση **οὐ**, π.χ.

* Οἱ πρέσβεις ἥγγειλαν βασιλέα ἀργύριον οὐ παρέξεσθαι (Αντ. Ρημ.). (= Οι πρέσβεις ανάγγειλαν **ότι** ο βασιλιάς δε θα δώσει χρήματα.
* Ὁμολογεῖται τὴν πόλιν ἀρχαιοτάτην εἶναι (Υποκ. Ρημ.). (= Ομολογείται **ότι** η πόλη είναι αρχαιότατη.)

Το άναρθρο απαρέμφατο χρησιμεύει **ως υποκείμενο, αντικείμενο του ρήματος** κλπ.

**ΕΤΕΡΟΠΡΟΣΩΠΙΑ –ΤΑΥΤΟΠΡΟΣΩΠΙΑ**

**Υποκείμενο Απαρερφάτου**

Το υποκείμενο του απαρεμφάτου (του άναρθου ή του έναρθρου) μπορεί να είναι:

α) το ίδιο με το υποκείμενο του ρήματος (το αυτό πρόσωπο) (**σε πτώση ονομαστική**) , οπότε λέμε ότι έχουμε **ταυτοπροσωπία**

β) διαφορετικό από το υποκείμενο του ρήματος (έτερο πρόσωπο) (**σε πτώση αιτιατική**), οπότε λέμε ότι έχουμε **ετεροπροσωπία**

**Α. Να χαρακτηρίσετε τη συντακτική θέση του άναρθρου απαρεμφάτου στα παρακάτω παραδείγματα και να το χαρακτηρίσετε (τελικό –ειδικό)**

1. Κροῖσος ἐνόμιζε ἑαυτὸν εἶναι ἀνθρώπων ἁπάντων ὀλβιώτατον.  
2. Τὸ κακῶς ποιεῖν ἐστι ἀδικεῖν.  
3.Ἔξεστί σοι μέγιστον ἀγαθὸν ὑπουργῆσαι τῇ σαυτοῦ πατίδι. (= Είναι δυνατόν να προσφέρεις πολύ μεγάλη υπηρεσία στην πατρίδα σου).

4.Βούλομαι **ἐπισκέψασθαι** κοινῇ μετὰ σοῦ. (= Θέλω να εξετάσω από κοινού μαζί σου.)

5.Οἱ πρέσβεις ἥγγειλαν βασιλέα ἀργύριον οὐ παρέξεσθαι. (= Οι πρέσβεις ανάγγειλαν **ότι** ο βασιλιάς δε θα δώσει χρήματα.

6.Λέγουσί τινες Θεμιστοκλέα φαρμάκῳ ἀποθανεῖν. (= Λένε μερικοί ότι ο Θεμιστοκλής πέθανε με δηλητήριο.)

7.Χρὴ τοῦ βάρους **μεταδιδόναι** τοῖς φίλοις. (= Πρέπει να μεταδίδουμε στους φίλους μέρος από το βάρος.)

8.Βούλομαι **ἐπισκέψασθαι** κοινῇ μετὰ σοῦ. (= Θέλω να εξετάσω από κοινού μαζί σου.)

**Β. Στις επόμενες προτάσεις να βρείτε το είδος (ειδικό ή τελικό) και το υποκείμενο (ταυτοπροσωπία ή ετεροπροσωπία) των απαρεμφάτων.**

α. Οἱ Πέρσαι ἠνάγκαζον τοὺς νέους μανθάνειν τοὺς νόμους.  
β. Ἄξιον ἦν τοῖς ζῶσιν πενθεῖν τοὺς τεθνεῶτας.  
γ. Οἱ ἄριστοι ἄνδρες παρακελεύονται τοῖς πολίταις ὁμονοεῖν.  
δ. Ἐπιθυμεῖ γενέσθαι ἀνὴρ τὰ μεγάλα πράττειν.  
ε. Ἀρχίδαμος ἔμελλε δῃώσειν τὴν γῆν.

**Γ. Να αναγνωρίσετε τα απαρέμφατα (ειδικό – τελικό) και να εντοπίσετε σε ποιες από τις παρακάτω φράσεις υπάρχει ταυτοπροσωπία και σε ποιες ετεροπροσωπία:**

α. Καλλικρατίδας ἔφη διαλλάξειν Ἀθηναίους καὶ Λακεδαιμονίους.

β. Οἱ ἀδύνατοι (=ανάπηροι) οὐ δύνανται ἱππεύειν.

γ. Σωκράτης βούλεται ἀπελθεῖν.

δ. Οὗτος ἔλεγε ταῦτα ψευδῆ εἶναι.

ε. Βοιωτοὶ ἀπειλοῦσιν εἰσβαλεῖν εἰς τὴν Ἀττικήν.

στ. Λύσανδρος ἐκέλευσεν αὐτοὺς εἰς Λακεδαίμονα ἰέναι.

ζ. Κῦρος ὑπέσχετο δώσειν πέντε μνᾶς.

η. Σωκράτης πάντα ἡγεῖτο θεοὺς εἰδέναι.

θ. Οἱ Αἰγινῆται λέγουσιν οὖκ εἶναι αὐτόνομοι.

ι. Ἀναξαγόρας ἔφη τὸν ἥλιον λίθον εἶναι.

ια. Ὤμοσαν (= ορκίστηκαν) μὴ προδώσειν ἀλλήλους.

ιβ. Πρωταγόρας ἔλεγεν ἄνθρωπον πάντων χρημάτων (=πραγμάτων) μέτρον εἶναι.

ιγ. Σωκράτης ἔλεγεν οὐκ εἶναι διδάσκαλος.

ιδ. Βίας ἔφη κρατίστην (= η καλύτερη) εἶναι δημοκρατίαν, ἐν ᾗ (=αυτή στην οποία) πάντες ὡς τύραννον φοβοῦνται τὸν νόμον.